b'\n_START_ARTICLE_\nPolttoitsemurha\n_START_PARAGRAPH_\nPolttoitsemurha on itsemurha, jonka tekij\xc3\xa4 sytytt\xc3\xa4\xc3\xa4 itsens\xc3\xa4 palamaan. Monesti polttoitsemurha on tarkoitettu poliittiseksi protestiksi, jolloin se toteutaan julkisella paikalla._NEWLINE_Sellaisen ovat tehneet buddhalainen munkki Th\xc3\xadch Qu\xe1\xba\xa3ng \xc4\x90\xe1\xbb\xa9c Etel\xc3\xa4-Vietnamin politiikkaa protestoidakseen, Norman Morrison vuonna 1965 vastalauseeksi Vietnamin sodalle sek\xc3\xa4 Jan Palach vuonna 1969 protestiksi Neuvostoliiton edellisen\xc3\xa4 vuonna suorittamalle T\xc5\xa1ekkoslovakian miehitykselle. Jan Palachin esimerkki\xc3\xa4 seurasivat T\xc5\xa1ekkoslovakiassa muutamat muutkin henkil\xc3\xb6t._NEWLINE_Vuonna 2001 Kiinan media n\xc3\xa4ytti kuvia useiden Falun Gong -j\xc3\xa4rjest\xc3\xb6n kannattajien julkisesta polttoitsemurhista Tiananmenin aukiolla._NEWLINE_Liikkeen mukaan tapaukset olivat lavastettuja sen mustamaalamiseksi._NEWLINE_Vuonna 2003, kun Ranskan poliisi oli pid\xc3\xa4tt\xc3\xa4nyt iranilaisten Kansan mujahedin -j\xc3\xa4rjest\xc3\xb6n johtajan Maryam Rajavin Pariisissa, kymmenen liikkeen j\xc3\xa4sent\xc3\xa4 sytytti itsens\xc3\xa4 tuleen Euroopan eri kaupungeissa. Heist\xc3\xa4 kaksi kuoli._NEWLINE_17. joulukuuta 2010 tunisialainen katukauppias Mohamed Bouazizi teki polttoitsemurhan Sidi Bouzidin kaupungissa, kun korruptoitunut poliisi oli takavarikoinut lupien puutteeseen vedoten h\xc3\xa4nen vihannesk\xc3\xa4rryns\xc3\xa4 ja vaakansa. Tapaus johti pian mellakoihin, jotka levisiv\xc3\xa4t koko maahan, ja Tunisian kansannousu ajoi lopulta maata parikymment\xc3\xa4 vuotta hallinneen presidentti Zine el-Abidine Ben Alin maapakoon 14. tammikuuta 2011. Tunisian esimerkki sai ainakin kahdeksan muuta henkil\xc3\xb6\xc3\xa4 yritt\xc3\xa4m\xc3\xa4\xc3\xa4n polttoitsemurhaa eri arabimaissa tammikuussa 2011, osa menehtyi vammoihinsa._NEWLINE_Tiibetiss\xc3\xa4 on vuoden 2009 helmikuusta l\xc3\xa4htien 130 henkil\xc3\xb6\xc3\xa4 sytytt\xc3\xa4nyt itsens\xc3\xa4 palamaan vastareaktiona Kiinan harjoittamalle sorrolle, joka kohdistuu erityisesti miehitetyn Tiibetin buddhalaiseen uskontoon sek\xc3\xa4 Tiibetin kieleen ja kulttuuriin. Polttoitsemurhien tekij\xc3\xa4t ovat ilmaisseet haluavansa Dalai Laman palaavan takaisin Tiibetiin ja vapautta tiibetil\xc3\xa4isille. Itsens\xc3\xa4 tuleen sytytt\xc3\xa4neist\xc3\xa4 110 on miehi\xc3\xa4 ja 20 naisia. N\xc3\xa4iss\xc3\xa4 polttoitsemurhissa on kuollut 112 henkil\xc3\xb6\xc3\xa4.'